Rådets resolution

af 2. oktober 2003

om en toldsamarbejdsstrategi

(2003/C 247/01)

RÅDET FOR DEN EUROPÆISKE UNION,

SOM ERINDRER OM:

1. at artikel 29 og 30 i traktaten om Den Europæiske Union giver mulighed for tættere samarbejde mellem medlemsstaternes toldmyndigheder for at bidrage til indførelsen af et område med frihed, sikkerhed og retfærdighed for unionsborgere,

2. at Det Europæiske Råd i Tammerfors i oktober 1999 bekræftede, at medlemsstaterne må gøre en samordnet indsats for at forebygge og bekæmpe alle former for kriminalitet, der truer samfundet og forhindrer etableringen af et område med frihed, sikkerhed og retfærdighed,

3. at Det Europæiske Råd i Laeken i december 2001 pålagde Rådet og Kommissionen at fastlægge mekanismer for samarbejde mellem myndigheder med ansvar for kontrol med Unionens ydre grænser,

4. at Det Europæiske Råd i Sevilla i juni 2002 godkendte planen for forvaltning af Unionens ydre grænser med hensyn til kontrol med persontrafik, indvandring og asyl, og indtog en samordnet og integreret holdning til dette spørgsmål,

5. at Kommissionen den 28. juli 2003 fremlagde en meddelelse(1), hvori der fokuseres på varer af enhver art, som opfølgning til den første meddelelse med titlen "På vej mod en integreret forvaltning af EU-medlemsstaternes ydre grænser" hvori der fokuseres på kontrol med persontrafik, indvandring og asyl,

6. konventionerne om gensidig bistand mellem toldmyndighederne (Napoli I fra 1967 Napoli II(2)) og Rådets forordning (EF) nr. 515/97 af 13. marts 1997 om gensidig bistand mellem medlemsstaternes administrative myndigheder og om samarbejde mellem disse og Kommissionen med henblik på at sikre den rette anvendelse af told- og landbrugsbestemmelserne(3) samt konventionen om brug af informationsteknologi på toldområdet(4),

7. Kommissionens meddelelse af 8. februar 2001 og Rådets resolution af 30. maj 2001 om en toldunionstrategi(5),

8. Europa-Parlamentets og Rådets beslutning nr. 253/2003/EF af 11. februar 2003 om vedtagelse af et handlingsprogram for toldvæsenet i EF (Told 2007)(6),

9. at Den Europæiske Union har indgået relevante aftaler og vedtaget fælles strategier med tredjelande med særlig vægt på de lande, der grænser op til Unionen,

SOM ERKENDER:

1. at frie vare-, person- og kapitalbevægelser inden for rammerne af etableringen af et område med frihed, sikkerhed og retfærdighed betyder, at kontrolforanstaltningerne i Unionen må tages op til fornyet overvejelse,

2. at international organiseret kriminalitet (herunder terrorvirksomhed) ikke anerkender nationale grænser eller beføjelser, og at det derfor er bydende nødvendigt med en multinational tilgang under inddragelse af flere instanser og en strategi for kriminalitetsbekæmpelse,

3. at medlemsstaternes toldmyndigheder inden for rammerne af deres nationale beføjelser skal bidrage til bekæmpelsen af grænseoverskridende kriminalitet gennem forebyggelse, afsløring, efterforskning og retsforfølgning af uregelmæssige eller ulovlige varebevægelser, ulovlig handel med forbudte varer, hvidvaskning af penge og beskyttelse af økonomiske, kulturelle og miljømæssige interesser samt sundhed og sikkerhed for unionsborgerne,

4. at man foruden personkontrol må overveje kontrol med varer, som er underlagt toldmyndighedernes enekompetence ved de ydre grænser, for at skabe fuldstændig sikkerhed i Unionen,

5. at projektet for integreret grænseforvaltning derfor kræver en supplerende og lige stor inddragelse af toldmyndigheder og andre kompetente grænsemyndigheder samt øget samarbejde mellem disse myndigheder på grund af deres respektive beføjelser med hensyn til ovennævnte spørgsmål,

6. at en integreret tilgang til bekæmpelse af kriminalitet, herunder bekæmpelse af terrorisme, inden for et område med frihed, sikkerhed og retfærdighed, foruden toldsamarbejde bør omfatte et tæt og effektivt multilateralt samarbejde mellem toldmyndighederne og andre retshåndhævende myndigheder samt andre EU-organer og -agenturer, f.eks. OLAF, Europol og Eurojust,

7. at en effektiv beskyttelse af økonomien og sikkerheden for unionsborgerne kræver et styrket samarbejde og partnerskab med de kompetente myndigheder i de nye medlemsstater og også i de tredjelande, der støder op til Unionens ydre grænser,

NOTERER SIG MED TILFREDSHED:

de positive resultater, der hidtil er opnået som led i det toldsamarbejde, der er udført med bistand fra Kommissionen, som f.eks.

a) samarbejdet på grundlag af konventionerne om gensidig bistand mellem toldmyndighederne (Napoli I fra 1967 og Napoli II)

b) den udveksling af oplysninger, som toldinformationssystemet (CIS) giver mulighed for, og som også vil blive mulig med det elektroniske sagsregister på toldområdet (FIDE), og

c) resultaterne af de fælles toldaktioner (FTA), der udføres af toldmyndighederne og andre retshåndhævende myndigheder,

VEDTAGER HERMED:

1. at udforme en toldsamarbejdsstrategi inden for tredje søjle som led i etableringen af et område med frihed, sikkerhed og retfærdighed for at yde en bedre beskyttelse af samfundet og økonomien mod smugling og svig, grænseoverskridende organiseret kriminalitet og hvidvaskning af penge, trusler mod miljøet og kulturarven samt alle andre trusler, der hører ind under deres kompetenceområde, på grundlag af følgende mål:

a) at overveje nye former for samarbejde, herunder en undersøgelse af behovet for fælles analyser i bekæmpelsen af grænseoverskridende organiseret kriminalitet, at beskytte borgerne og økonomien og overveje en fælles tilgang til videreuddannelseskurser for toldmyndighederne samt for disse myndigheder og andre retshåndhævende myndigheder

b) at indlede den praktiske gennemførelse af disse nye samarbejdsformer, såsom at forbedre det operative samarbejde, sikre at toldmyndighederne spiller en effektiv rolle ved Unionens ydre grænser, overveje oprettelse af en stående operationel koordinationsenhed som støtte for FTA, vedtage en institutionel strategi på grundlag af et samarbejde mellem toldvæsen, politi og andre relevante grænsemyndigheder, videreudvikle it-systemerne under tredje søjle

c) at forbedre og gøre de nuværende samarbejdsprocesser mere fleksible, hovedsagelig ved hjælp af nye eller bedre lovfæstede mekanismer og en struktureret og målelig strategi for udveksling af god praksis for at indfri forventningerne til en effektiv politik for beslaglæggelse af ulovlige varer og bekæmpe den grænseoverskridende organiserede kriminalitet i hele Unionen, og

d) at styrke offentlighedens tillid til toldvæsenet ved at fremvise håndgribelige resultater gennem toldsamarbejde og sikre en øget opmærksomhed omkring toldvæsenets retshåndhævende rolle

2. at tage de nødvendige skridt til at udarbejde, og efter behov ajourføre en detaljeret handlingsplan med henblik på at opfylde strategiens overordnede mål og målsætninger

OG OPFORDRER:

1. toldmyndighederne og andre af medlemsstaternes myndigheder med ansvar for gennemførelsen af toldlovgivningen til at gennemføre denne strategi og handlingsplan

2. toldmyndighederne og andre retshåndhævende myndigheder i medlemsstaterne samt de kompetente EU-organer og -agenturer til at gøre deres yderste for at styrke samarbejdet, også med tredjelande, inden for forebyggelse, efterforskning og afsløring af kriminel virksomhed, samt retsforfølgning i forbindelse hermed

3. Kommissionen til i videst muligt omfang at yde økonomisk, teknisk og logistisk bistand til gennemførelsen af strategien.

(1) Endnu ikke offentliggjort i EUT.

(2) EFT C 24 af 23.1.1998, s. 1.

(3) EFT L 82 af 22.3.1997, s. 1. Ændret ved forordning (EF) nr. 807/2003 (EUT L 122 af 16.5.2003, s. 36).

(4) EFT C 316 af 27.11.1995, s. 34. Ændret ved protokollen af 1999 (EFT C 91 af 31.3.1999, s. 2).

(5) EFT C 171 af 15.6.2001, s. 1.

(6) EUT L 36 af 12.2.2003, s. 1,